สรุปภาวะตลาดต่างประเทศวานนี้
สรุปภาวะตลาดต่างประเทศ ประจำวันที่ 11 ก.ค.60
12 ก.ค. 2560

ดัชนีดาวโจนส์ตลาดหุ้นนิวยอร์กปิดขยับขึ้น เมื่อคืนนี้ (11 ก.ค.) ขานรับความหวังที่ว่า คณะทำงานของประธานาธิบดีโดนัลด์ ทรัมป์ แห่งสหรัฐ จะสามารถผลักดันร่างกฎหมายต่างๆให้เริ่มมีผลบังคับใช้ ซึ่งรวมถึงร่างกฎหมายประกันสุขภาพ หลังจากมีรายงานว่า วุฒิสภาสหรัฐได้ตัดสินใจเลื่อนช่วงเวลาการหยุดพักผ่อนของวุฒิสมาชิกในเดือนส.ค.ออกไป เพื่อให้วุฒิสภามีเวลามากขึ้นในการพิจารณาร่างกฎหมายต่างๆ
ดัชนีเฉลี่ยอุตสาหกรรมดาวโจนส์ปิดที่ 21,409.07 จุด เพิ่มขึ้น 0.55 จุด หรือ +0.00% ดัชนี S&amp;P500 ปิดที่ 2,425.53 จุด ลดลง 1.90 จุด หรือ -0.08% ดัชนี Nasdaq ปิดที่ 6,193.30 จุด เพิ่มขึ้น 16.91 จุด หรือ +0.27%
 
ตลาดหุ้นยุโรปปิดปรับตัวลง เมื่อคืนนี้ (11 ก.ค.) ท่ามกลางบรรยากาศการซื้อขายที่เป็นไปอย่างซบเซา เนื่องจากนักลงทุนชะลอการซื้อขายก่อนที่นางเจเน็ต เยลเลน ประธานธนาคารกลางสหรัฐ (เฟด) จะแถลงนโยบายการเงินรอบครึ่งปีในวันพุธและพฤหัสบดีนี้
ดัชนี Stoxx Europe 600 ลดลง 0.7% ปิดที่ 379.15 จุด
ดัชนี CAC-40 ตลาดหุ้นฝรั่งเศสปิดที่ 5,140.60 จุด ลดลง 25.04 จุด หรือ -0.48% ดัชนี DAX ตลาดหุ้นเยอรมันปิดที่ 12,437.02 จุด ลดลง 8.90 จุด หรือ -0.07% และดัชนี FTSE 100 ตลาดหุ้นลอนดอนปิดที่ 7,329.76 จุด ลดลง 40.27 จุด หรือ -0.55%
 
ตลาดหุ้นลอนดอนปิดในแดนลบ เมื่อคืนนี้ (11 ก.ค.) จากแรงฉุดของหุ้นจดทะเบียนรายใหญ่อย่างเพียร์สันที่ดิ่งลงอย่างหนัก หลังบริษัทเผยว่าเตรียมจะขายหุ้นในธุรกิจสำนักพิมพ์รวมมูลค่า 1 พันล้านดอลลาร์ ขณะที่หุ้นมาร์ค แอนด์ สเปนเซอร์ ร่วงลงจากรายงานผลประกอบการที่น่าผิดหวัง
ดัชนี FTSE 100 ลดลง 40.27 จุด หรือ -0.55% ปิดที่ 7,329.76 จุด
 
 
สัญญาทองคำตลาดนิวยอร์กปิดบวก เมื่อคืนนี้ (11 ก.ค.) โดยสัญญาทองคำปิดในแดนบวกติดต่อกัน 2 วันทำการ เพราะได้แรงหนุนจากการอ่อนค่าของสกุลเงินดอลลาร์ นอกจากนี้ ภาวะการซื้อขายที่ซบเซาในตลาดหุ้นสหรัฐยังเป็นอีกปัจจัยที่ช่วยหนุนแรงซื้อทองคำในฐานะสินทรัพย์ที่ปลอดภัย
สัญญาทองคำตลาด COMEX (Commodity Exchange) ส่งมอบเดือนส.ค. เพิ่มขึ้น 1.50 ดอลลาร์ หรือ 0.1% ปิดที่ระดับ 1,214.70 ดอลลาร์/ออนซ์
สัญญาโลหะเงินส่งมอบเดือนก.ย. เพิ่มขึ้น 11.6 เซนต์ หรือ 0.7% ปิดที่ 15.745 ดอลลาร์/ออนซ์
สัญญาพลาตินัมส่งมอบเดือนต.ค. ลดลง 3.20 ดอลลาร์ หรือ 0.35% ปิดที่ 898.70 ดอลลาร์/ออนซ์
สัญญาพัลลาเดียมส่งมอบเดือนก.ย. เพิ่มขึ้น 9.50 ดอลลาร์ หรือ 1.1% ปิดที่ 846.85 ดอลลาร์/ออนซ์
 
สัญญาน้ำมันดิบเวสต์เท็กซัส (WTI) ตลาดนิวยอร์กปิดบวก เมื่อคืนนี้ (11 ก.ค.) หลังจากสำนักงานสารสนเทศด้านพลังงานสหรัฐ (EIA) ได้ปรับลดคาดการณ์การผลิตน้ำมันในสหรัฐ นอกจากนี้ ตลาดยังได้รับปัจจัยหนุนจากความหวังที่ว่า ลิเบียและไนจีเรีย จะให้ความร่วมมือกับกลุ่มโอเปก ในการปรับลดกำลังการผลิตน้ำมัน
สัญญาน้ำมันดิบ WTI ส่งมอบเดือนส.ค. เพิ่มขึ้น 64 เซนต์ หรือ 1.4% ปิดที่ 45.04 ดอลลาร์/บาร์เรล
สัญญาน้ำมันดิบเบรนท์ส่งมอบเดือนก.ย. เพิ่มขึ้น 64 เซนต์ หรือ 1.4% ปิดที่ 47.52 ดอลลาร์/บาร์เรล
 
สกุลเงินดอลลาร์สหรัฐอ่อนค่าลง เมื่อเทียบกับเงินสกุลหลักๆ ในการซื้อขายที่ตลาดนิวยอร์กเมื่อคืนนี้ (11 ก.ค.) จากแรงกดดันของข้อมูลตลาดแรงงานสหรัฐที่ไม่สอดคล้องกับการคาดการณ์ของตลาด
ยูโรแข็งค่าขึ้นเมื่อเทียบกับดอลลาร์สหรัฐ ที่ระดับ 1.1475 ดอลลาร์ จากระดับ 1.1408 ดอลลาร์ ในขณะที่ปอนด์อ่อนค่าลงแตะ 1.2853 ดอลลาร์ จากระดับ 1.2886 ดอลลาร์ และดอลลาร์ออสเตรเลียแข็งค่าขึ้นที่ระดับ 0.7642 ดอลลาร์ จากระดับ 0.7608 ดอลลาร์
ดอลลาร์อ่อนค่าลงเมื่อเทียบกับเยน ที่ระดับ 113.83 เยน จากระดับ 114.07 เยน และอ่อนค่าลงเมื่อเทียบกับฟรังก์สวิส ที่ระดับ 0.9631 ฟรังก์สวิส จากระดับ 0.9652 ฟรังก์สวิส